הוועדה המיוחדת למאבק בנגע הסמים, כנסת 18, פרוטוקול מספר 39, 2010-12-21 10:30

מוחמד ברכה: בוקר טוב.

מוחמד ברכה: אני פותח את הישיבה של הוועדה למאבק בנגע הסמים.

מוחמד ברכה: הנושא על סדר היום הוא תסמונת האלכוהול העוברית.

מוחמד ברכה: זו היא ישיבת מעקב אחרי שהתקיימה ישיבה בנושא ב-23 בנובמבר 2010.

מוחמד ברכה: אנחנו מנסים להגביר את המודעות בנושא.

מוחמד ברכה: אני מציע שד"ר פאולה רושקה, את תפתחי.

פאולה רושקה: אני קיימתי ישיבה עם הגורמים שבעצם מטפלים בנושא הזה.

פאולה רושקה: לכן חשבנו יחד על כל מיני פעילויות שאנחנו מתכוונים לעשות.

פאולה רושקה: קודם כל הבנו שאין מודעות לנושא ולכן דבר ראשון צריך לעבוד על זה גם בקרב אנשי מקצוע שלי וגם בתחום בריאות הציבור.

פאולה רושקה: למשל עובדים וגניקולוגים, אחיות וגם בקרב רופאי התפתחות הילד, שוב להדגיש את החשיבות של הנושא.

פאולה רושקה: גם בתחום ההתמכרויות כל העובדים אצלנו.

פאולה רושקה: אנחנו רואים שהרבה פעמים יש שימוש גם באלכוהול וגם בסמים.

פאולה רושקה: אנחנו מתכוונים לקיים קורסים וגם ימי עיון בנושא, וגם אנחנו מתכוונים להביא את זה לחדרי המיון כדי שהמודעות תהיה גדולה יותר.

מוחמד ברכה: מה נעשה?

מוחמד ברכה: זו כאילו התוכנית?

פאולה רושקה: זו התוכנית.

פאולה רושקה: זה משהו שאנחנו מתכננים לשנה הקרובה.

פאולה רושקה: עכשיו, אנחנו קבענו שנשב עם המומחים וגם עם עובדי ציבור כדי להוציא חוזר שקצת יסדיר כיצד לזהות תסמינים, מה הפעילויות שנדרשות בנושא.

פאולה רושקה: זה דורש קצת יותר זמן אבל זה משהו שהוא כבר מתוכנן והמומחים בנושא יוזמנו כדי שכלל הרופאים ידעו כיצד לפעול.

פאולה רושקה: עכשיו גם חשוב מאוד להפיץ את זה לציבור הרחב, בקרב נשים בהריון בפרט.

פאולה רושקה: ראיתי למשל, ב-CDC בארצות הברית, יש להם דפי מידע כאלה באתרים.

מוחמד ברכה: באיזו דרך מגיעים לאנשים?

מוחמד ברכה: דרך טיפת חלב?

פאולה רושקה: למשל.

פאולה רושקה: וגם בבתי חולים וגם בקופות חולים ואיפה שבעצם יש מעקב לידה ואחרי הריון, זה חשוב שיהיה להם דף מידע לנשים עצמן.

פאולה רושקה: אני חושבת שזה חשוב.

פאולה רושקה: אנחנו מתכוונים להפיץ משהו ברור.

פאולה רושקה: עכשיו יש עוד דבר.

פאולה רושקה: זה חשוב גם להעלות את המודעות גם  בקרב נערות מתבגרות לפני שהנושא של הריון הוא מתחיל להיות רלוונטי עבורן.

פאולה רושקה: יכול להיות שנפיץ דף מידע בשביל הנערות המתבגרות והמתבגרים באופן מיוחד.

מוחמד ברכה: ברמת בית ספר?

פאולה רושקה: כן.

פאולה רושקה: ברמת בית ספר.

פאולה רושקה: ייתכן שאנחנו נעשה שיתוף פעולה עם משרד החינוך כיצד הם יעבירו את המידע הזה לנערים ולנערות המתבגרים.

פאולה רושקה: זה גם דבר שחשבנו עליו כתוספת.

פאולה רושקה: לגבי הנתונים מחדרי מיון ואיסוף הנתונים אנחנו כבר גם ככה יושבים כרגע עם הרשמים.

פאולה רושקה: ישבנו כבר עם פרופסור רוט לבריאות הציבור ועם מינהל הרפואה כיצד לאסוף נתונים יותר מדויקים.

פאולה רושקה: למרות שגם הנושא הזה ייכנס לאיזה דגש מיוחד, יבוצע גם על ידי עוזרי מינהל.

פאולה רושקה: אז גם הנושא הזה חשוב.

פאולה רושקה: לגבי משרד הרווחה, אותו דבר, אם יהיה לנו דף מידע ברור גם לאנשי צוות הוא יועבר גם ליחידות שמטפלות בלוקחי סמים שידועים במשרד הרווחה וגם למסגרות שונות שלהם כדי שהם ידעו מה לעשות עם נפגעות סמים, מה הפעילויות שהן אפשריות.

פאולה רושקה: זה בערך הדברים שאנחנו מתכננים.

פאולה רושקה: לגבי מחקרים זה כבר נושא נוסף שגם צריך לענות בו, הוא כ בר דורש תקציבים.

פאולה רושקה: אולי ביחד עם הרשות למלחמה בסמים נוכל לעודד נוכל לעודד מימון של מחקרים בנושא.

מוחמד ברכה: זה חשוב שאנשי מקצוע יהיו מודעים לנושא.

מוחמד ברכה: נציגת משרד החינוך בבקשה.

קרן רוט איטח: לגבינו יש לזכור שהנושא של המידע מועבר בהמשך ליידוע שלנו את התלמידים על אלכוהול ונזקיו.

קרן רוט איטח: יחד עם זאת עם זה צריך לזכור שבקרב המתבגרים המידע הזה הוא מאוד רחוק מבחינתם ולכן פחות רלוונטי.

מוחמד ברכה: צריך לצלצל בפעמונים.

מוחמד ברכה: זה לא יזיק לצלצל.

קרן רוט איטח: אנחנו נצלצל בפעמונים, נחזק את הצלצול של הפעמון אבל צריך גם לזכור שמבחינת המתבגרים הנושא הזה פחות קרוב לליבם.

קרן רוט איטח: זה נראה להם מאוד רחוק.

מוחמד ברכה: מאוד חשוב שנערות מתבגרות ידעו שדבר כזה קיים שבבוא העת הן ידעו להימנע משתיית אלכוהול בעת הריון.

קרן רוט איטח: אין ספק.

קרן רוט איטח: אין ספק.

קרן רוט איטח: אנחנו מצלצלים בפעמונים.

קרן רוט איטח: אנחנו נגביר את הצלצול.

מוחמד ברכה: האמת, העניין של הריחוק מהנושא זה גם כן יחסי.

קרן רוט איטח: נכון.

קרן רוט איטח: יש אוכלוסיות שזה מאוד רלוונטי לגביהן.

קרן רוט איטח: יש אוכלוסיות שזה יותר קרוב אליהן.

קרן רוט איטח: אבל ברמה הנורמטיבית האינפורמציה הזאת היא רחוקה מהן אבל יחד עם זאת אנחנו בהחלט נצלצל בפעמונים.

אור נוי: גם הנקה צריך ללמד בגיל הזה.

אור נוי: לא יום אחרי הלידה.

קרן רוט איטח: המון דברים צריך ללמד.

קרן רוט איטח: השאלה מה נקלט שם.

פאולה רושקה: לא משנה.

פאולה רושקה: זה שוקע.

פאולה רושקה: בסופו של דבר הם מפנימים.

קרן רוט איטח: אני מסכימה איתך מאוד הזרעים נזרעים באמת כאשר נאמרים הדברים אבל צריך לקחת בחשבון שזה לא המקום היחיד.

קרן רוט איטח: צריך להעביר את הדברים דרך הפלטפורמות היותר מוכרות.

קרן רוט איטח: בהחלט צריך לחזק את התודעה.

אתי גלוון: אני אתי גלוון ואני מפקחת מחוזית בתל אביב.

אתי גלוון: קודם כל יש לנו שיתוף פעולה הדוק עם משרד הבריאות ועם ד"ר פאולה רושקה.

מוחמד ברכה: ממתי יש שיתוף פעולה?

אתי גלוון: כבר שנים רבות שיש שיתוף פעולה.

אתי גלוון: אבל בנושא הזה...

מוחמד ברכה: סליחה אתי.

מוחמד ברכה: אנחנו במהלך הישיבה הקודמת אנחנו הגענו למסקנות שהמודעות לנושא היא מועטה.

מוחמד ברכה: ואת מדברת על שיתוף פעולה של שנים בעניין הזה.

אתי גלוון: אני לא מדברת על שיתוף פעולה בעניין הזה אלא שיתוף פעולה בכלל.

מוחמד ברכה: את זה אנחנו יודעים.

אתי גלוון: בסדר.

אתי גלוון: לי זה פעם ראשונה בכל אופן.

מוחמד ברכה: ברוכה הבאה ואת תקבלי את כל הזמן וכל תשומת הלב.

מוחמד ברכה: כל עוד אני יושב בכיסא היושב ראש של הוועדה ואני לא יושב בו הרבה זמן.

אתי גלוון: שיהיה לך בהצלחה בהמשך.

אתי גלוון: בעניין הזה לאחרונה היתה פגישה יחד עם ד"ר פאולה רושקה עם מנהלת השירות שלי לעשות שני דברים מאוד מרכזיים.

אתי גלוון: אחד, קודם כל להכניס את זה לתוכנית ההדרכה וההשתלמויות.

אתי גלוון: יש לנו קורס בסיסי שזה חלק מהקורס שמדבר על נושא של אלכוהול ואני חושבת ד"ר פאולה רושקה, כמו שסיכמת עם מנהלת השירות זה צריך להיות חלק אינטגראלי מהקורס.

אתי גלוון: דבר שני, אנחנו צריכים את דפי ההסבר האלה כי כאשר אני מסתובבת ביחידות השונות ונמצאת בקשר עם העובדים הסוציאליים אני מודה שאין מספיק מודעות לעניין הזה, כי כמו שאתם יודעים אלינו מגיעים הנשים נקיות והן לא מדווחות בכלל על שימוש בשתייה.

אתי גלוון: וגם כאשר הן נשאלות על זה, הן שוללות את זה מכל וכל.

אתי גלוון: כפי שאתם יודעים הם מפחדים לתת את המידע שמא הילדים יוצאו מחזקתם ויעזבו את הבית.

אתי גלוון: נשים בהריון לא מגיעות אלינו.

אתי גלוון: הן מופנות לתחנות המתדון.

אתי גלוון: מעט מאוד נשים.

אתי גלוון: ואני חושבת שאם יש לשים את הדגש היום זה צריך להיעשות עם הצעירים המתבגרים.

אתי גלוון: דיברתם על נוער.

אתי גלוון: אני מסכימה איתך שהנוער, זה לא המקום שהוא מוכן אפילו להקשיב.

אתי גלוון: הנוער שמגיע אלינו הוא נוער שיש לו עבירות והדבר שהכי מעניין אותם זה לצאת מהרישום הפלילי.

אתי גלוון: הנושא של מניעה ושל הריון ושל הימנעות משתיית אלכוהול בזמן הריון בכלל לא בתודעתם.

אתי גלוון: בנות בקושי מגיעות אלינו לטיפול.

אתי גלוון: הן מגיעות לצערי רק כאשר יש להם גם תופעות של הפרעות אכילה.

אתי גלוון: בעיות קשות מאוד אחרות כמו הפרעות אכילה, הפרעות אחרות.

מוחמד ברכה: אתי אנחנו מדברים על העלאת המודעות בין אלה שעוד לא הגיעו לשלבים האלה.

מוחמד ברכה: אנחנו לא רוצים לטפל בתופעה אחרי שהיא קיימת.

מוחמד ברכה: כמובן שגם אלה נכללים אבל אנחנו שואפים לכך לאתר או לפחות להדריך לפני כן.

מוחמד ברכה: האוכלוסייה שמשרד הרווחה מטפל בה, העניין של העלאת המודעות הוא מאוד חשוב.

מוחמד ברכה: מי שמגיע אליכם, אנחנו יודעים.

מוחמד ברכה: יכול להיות שהמודעות של האנשים האלה היא נמוכה יותר כלפי הנושא.

מוחמד ברכה: יש להם גם חוסר עניין בזה.

מוחמד ברכה: לכן אנחנו מצפים שאתם תתוו דרכים או תגבשו מהלכים לעניין של העלאת המודעות בקשר להשפעת האלכוהול על העוברים עוד לפני שהבעיה מתרחשת.

מוחמד ברכה: אם את מדברת על שיתוף פעולה עם משרד הבריאות אני מבקש ששיתוף הפעולה יתקיים גם כן לגבי הנושא הזה.

מוחמד ברכה: מי מדבר מטעם הרשות למלחמה בסמים?

מוחמד ברכה: בבקשה.

יוסי הראל  פיש: כמה דברים.

יוסי הראל  פיש: ראשית, אנחנו מתואמים עם ד"ר פאולה רושקה ממשרד הבריאות.

יוסי הראל  פיש: אנחנו כמו שהבטחתי בפעם הקודמת הכנסנו שאלה בתוך הסקר הארצי שאנחנו מקיימים בנושא של סמים ואלכוהול.

יוסי הראל  פיש: זה כדי להגביר את תפיסת המסוכנות של האלכוהול של הילדים האלה.

יוסי הראל  פיש: אנחנו בסקר הבא לאוכלוסיה הבוגרת גם כן נכניס סדרה של שאלות בנושא המסוכנות גם לגבי נשים בהריון.

יוסי הראל  פיש: זה נועד כדי להגביר את המודעות שלהם וגם למצוא האם הם שמעו על זה מהמשפחה או ממקור אחר.

יוסי הראל  פיש: דבר נוסף, אנחנו בעיצומן של קיום מספר פעולות מאוד נרחבות בנושא של אלכוהול.

יוסי הראל  פיש: אנחנו יוצאים בקמפיין הסברתי.

יוסי הראל  פיש: אנחנו גם בודקים בתוך הקהילות ובתוך השטח איך לשלב את הנושא של אלכוהול באזהרות.

מוחמד ברכה: אוקיי.

מוחמד ברכה: תודה.

מוחמד ברכה: בישיבה הקודמת לא שמענו מרופאי הילדים.

מוחמד ברכה: בבקשה.

מתי ברקוביץ: תודה שהזמנתם אותי לישיבה.

מתי ברקוביץ: אני חושב שהנושא הזה הוא מאוד מאוד חשוב.

מתי ברקוביץ: אני רופא ילדים.

מתי ברקוביץ: אני יושב ראש האיגוד לרפואת ילדים.

מתי ברקוביץ: אני מוסיף התמחות על בנושא שנקרא פרמקולוגיה קלינית בפסיכולוגיה.

מתי ברקוביץ: יש לנו מרכז שהוא מהמובילים בעולם בנושא של תסמונת העובר השתיין.

מתי ברקוביץ: מבחינתי לקרוא לזה תסמונת העובר השתיין זו הרבה יותר פגיעה במטרה.

מתי ברקוביץ: ואני עוסק בנושא הזה יחד עם עמיתי הפסיכולוגים לא מעט.

מתי ברקוביץ: אנחנו עושים דבר נוסף, עד לפני מספר שנים לא היתה כל כך מודעות לנושא ואנחנו חרתנו על דגלנו ליידע את הקהילה.

מתי ברקוביץ: אנחנו מקיימים סדנאות בבתי ספר תיכוניים חלק בהתנדבות וחלק בתשלום.

מתי ברקוביץ: כלומר הרופאים שלנו, חלק מזה זה אני, חלק  אחרים, אנחנו יוצאים לבתי ספר.

מתי ברקוביץ: מספר בתי ספר תיכוניים בראשון לציון מקיימים סדנאות עישון, עישון סמים, אלכוהול, יחסי מין בלתי מוגנים ועוד כל מיני דברים שקשורים לבני נוער.

מתי ברקוביץ: אנחנו פותחים את זה כבר.

מתי ברקוביץ: יש אפילו חטיבת ביניים אחת שאנחנו נכנסים אליה.

מתי ברקוביץ: עד עכשיו לא נכנסנו לחטיבות הביניים כי יש מי שאומר שאפילו בחטיבת ביניים זה קורה ואנחנו בהחלט מדברים הרבה הרבה על האלכוהול.

מתי ברקוביץ: אז יש בהחלט מקום לעשות את זה כבר מגיל בית ספר.

מתי ברקוביץ: עכשיו לצערי הרב הבעיה הזו לא שייכת לשום מגזר.

מתי ברקוביץ: היא בכל המגזרים.

מתי ברקוביץ: אני אגיד משפט נורא נורא חשוב.

מתי ברקוביץ: בין 50% ל-75% מההריונות בעולם המערבי ואנחנו נחשבים לצורך כך חלק מהעולם המערבי הם לא מתוכננים.

מתי ברקוביץ: כתוצאה מכך הרבה נשים ששותות אלכוהול הולכות לבאר והעובר נחשף לאלכוהול, חד משמעית.

מתי ברקוביץ: הנקודה היא כזאת אנחנו צריכים לבוא ולהגביר את המודעות בנושא של שתיית אלכוהול.

מתי ברקוביץ: דרך אגב בטורונטו יש משרה ממשלתית במרכז לייעוץ תרופתי בהריון ובהנקה.

מתי ברקוביץ: זה מרכז הכי גדול בעולם.

מתי ברקוביץ: הם מקבלים 150 פניות ביום.

מתי ברקוביץ: יש להם אדם מיוחד במשרה ממשלתית מלאה שעוסק בנושא הזה של תסמונת העובר השתיין.

מתי ברקוביץ: הוא יבוא לארץ במסגרת כנס בחודש מרץ.

מתי ברקוביץ: אין דרך אגב אפרופו עשו עבודה מאוד נחמדה, הם אפילו עשו את זה בפועל.

מתי ברקוביץ: איך אפשר לראות אם התינוק באמת נחשף במהלך החיים העובריים או לסמים או לאלכוהול?

מתי ברקוביץ: אפשר לבדוק את זה בשיער של התינוק, או, תסלחו לי בקקי הראשון, בצואות הראשונות, בצואה הראשונה שיוצאת זה מאוד משקף את מה היה בחודשים האחרונים.

מתי ברקוביץ: אנחנו דרך אגב משתפים פעולה יחד עם הרשות למלחמה בסמים על נושא חשיפה לסמים במהלך ההריון.

מתי ברקוביץ: אני חושב שמה שאפשר עוד לעשות, יש בארץ 4 מרכזים שעוסקים בייעוץ תרופתי בהריון ובהנקה.

מתי ברקוביץ: המרכז הארצי של פרופסור נוי  שנבצר ממנו להגיע לפה היום.

מתי ברקוביץ: זה המרכז הארצי הם עוסקים בכך.

מתי ברקוביץ: יש את המרכז להרעלות של פרופסור בנטוב בחיפה.

מתי ברקוביץ: יש המרכז בבילינסון של פרופסור מרלו ויש את המרכז שלנו באסף הרופא.

מתי ברקוביץ: אני אומר לכם באחריות יש לנו פניות בנושא הזה מן הנשים עצמן.

מתי ברקוביץ: זאת אומרת נשים מתעוררות לבעיה הזו לאחר שהן שתו.

מתי ברקוביץ: אני חייב להודות שכאשר יש לי שאלה כזו אני מתחיל לזוז בכיסא בתחושה לא נוחה.

מתי ברקוביץ: כמה שתית?

מתי ברקוביץ: מתי שתית?

מתי ברקוביץ: וכולי.

מתי ברקוביץ: כי אתם יודעים זה לא רק...

מתי ברקוביץ: יש עבודות שאומרות שאפילו binge drinking שתייה בסוף שבוע אחד, שתייה מרובה, יש דעות לכאן ולכאן אבל יש עבודות שאומרות שגם זה יכול להשפיע על ההתפתחות הפסיכו מוטורית של התינוק.

מתי ברקוביץ: אז בתי ספר משרד החינוך מכסה והלוואי ואנחנו, אני אומר לכם אני כרופא ילדים אני לא עושה מספיק.

מתי ברקוביץ: אני לא עושה מספיק.

מתי ברקוביץ: אין ספק שאנחנו צריכים להגביר מודעות באיגוד רפואת ילדים, להגביר את המודעות בקרב רופאי ילדים.

מתי ברקוביץ: גניקולוגים זה מאוחר מדי לעניות דעתי.

מתי ברקוביץ: אבל זה גם כן, זו חוליה חשובה בשרשרת.

מתי ברקוביץ: רופא משפחה ללא ספק, גם שם במרפאות לשים שלטים.

מתי ברקוביץ: והחלום שלי – קו חם.

מתי ברקוביץ: קו חם ואישה שיש לה שאלות תוכל לפנות.

מוחמד ברכה: אבל שוב, קו חם זה לאחר מעשה.

מתי ברקוביץ: זה לאחר מעשה כבוד חבר הכנסת אבל לפעם הבאה זה יכול למנוע נזקים לכל הפחות בפעם הבאה.

מתי ברקוביץ: אתה צודק, זה לאחר מעשה בשבילן אבל זה לפני מעשה להרבה נשים אחרות.

מוחמד ברכה: מה אתה ממליץ לעשות כדי להגביר את המודעות?

מוחמד ברכה: באיזה אמצעים צריך לנקוט?

מתי ברקוביץ: אחד, בתי ספר ללא ספק.

מתי ברקוביץ: להתחיל עם בתי ספר.

מתי ברקוביץ: שניים, ציבור רופאים שזה אומר רופא ילדים, רופא משפחה, וגניקולוגים.

מתי ברקוביץ: נוירולוגים זה מבחינתי מובן מאליו.

מתי ברקוביץ: שלוש, מבחינתי מאוד מאוד חשוב להגיע לקהל הרחב ודווקא קהל רחב שמחובר לאינטרנט.

מתי ברקוביץ: עוד מעט תגיע לפה סטודנטית שהגתה רעיון מאוד מאוד יפה והיא תגיד אותו בעצמה כי זה רעיון שלה.

מתי ברקוביץ: Facebook וכדומה.

מתי ברקוביץ: אלה האמצעים שצריך להעלות את המודעות.

מתי ברקוביץ: הבעיה הזו נמצאת בכל המגזרים.

מתי ברקוביץ: יש נשים שכן מוכנות לדבר על זה, לא מעט.

מתי ברקוביץ: דבר נוסף שאני רוצה להגיד לאישה, יש לך מקום איפה להתייעץ.

מתי ברקוביץ: הציבור רוצה להתייעץ בנושא הזה ואם היה מקום, טלפון, אני אפילו מוכן להתפשר ולהגיד תתקשרו באופן אנונימי.

מתי ברקוביץ: אפילו אנונימית, כי בכל מקום כזה שהוא מרכז ממשלתי או של קופת חולים לוקחים פרטים.

מתי ברקוביץ: בלי זה לא נותנים ייעוץ.

מתי ברקוביץ: אין שום בעיה שהייעוץ יהיה אפילו אנונימי.

מתי ברקוביץ: ובצורה הזו הרבה נשים שמתקשות גם מהוות שגרירים.

מתי ברקוביץ: אין לנו בנושא הזה קו חם.

מתי ברקוביץ: אין מספיק גישה.

מתי ברקוביץ: הנשים האלה כשיש להן בעיה הן לא יודעות למי לפנות.

מתי ברקוביץ: ואני חושב שגם צריך להגיד להן, יש לכן למי לפנות.

מתי ברקוביץ: עם אלכוהול מה שקורה זה ככה.

מתי ברקוביץ: הגיל יורד והכמות עולה.

מתי ברקוביץ: הם באים בגיל 10 או 11 מחוסרי הכרה אחרי שתיית אלכוהול.

מתי ברקוביץ: ואז אנחנו פונים לעיריית ראשון לציון.

מתי ברקוביץ: יש לנו שפה משותפת איתם במיוחד בנושא של החינוך, בלי לפגוע באף עירייה אחרת, חס וחלילה.

מתי ברקוביץ: אני מציע לעשות את זה דרך העירייה כאשר מחלקת החינוך בכל עירייה תשתף פעולה.

מתי ברקוביץ: היו אלינו פניות גם מעיריית יבנה, מעיריית נס ציונה.

מתי ברקוביץ: אז אנחנו במגעים איתם.

מתי ברקוביץ: זה דורש כוח אדם.

מתי ברקוביץ: אתה מוציא רופא באמצע עבודה, באמצע היום לבית הספר, אז זה דורש כוח אדם.

מתי ברקוביץ: לדעתי שיתוף פעולה בין עירייה, מחלקת החינוך של העירייה, חייב להיות שיתוף פעולה ויש שיתוף פעולה.

מתי ברקוביץ: ההוצאות האלה, הסדנאות האלה בבית הספר הן מאוד מאוד חשובות והן ניתנות על ידי אנשים מקצועיים שהם התמחו בנושא הזה.

יוסי הראל פיש: העבודה הזאת כמובן מאוד מבורכת.

יוסי הראל פיש: אבל אני רוצה לעשות הפרדה בין הנושא של תסמונת אלכוהול עוברית לבין הנושא של אלכוהול בבני הנוער.

יוסי הראל פיש: כרגע אלה שני דברים שונים.

יוסי הראל פיש: דווקא בנושא של תסמונת השתיין העוברי אני חושש.

יוסי הראל פיש: או אני אגיד את זה בצורה אחרת.

יוסי הראל פיש: אנחנו עדים בצורה חד משמעית שבני נוער לא שומעים שום דבר שקשור לבריאות העתידית שלהם.

יוסי הראל פיש: זה עובר להם ככה, זה לא רלוונטי להם, זה פוגש אותם במקום שמרוב עצים הם כבר לא רואים את היער.

יוסי הראל פיש: אני אומר לך דברים בדוקים.

יוסי הראל פיש: אנחנו מפוצצים אותם באינפורמציה שרלוונטית להם להיום בנושא של השתייה שלהם, בנושא של ההתנהלות שלהם, שהם הדברים שהם כרגע מאוד חשובים.

יוסי הראל פיש: אני מסכים שצריך לתת להם את המידע במינון מסוים שזה יישאר להם באיזשהו מקום בפנים אבל אני לא חושב שבתי הספר זה המקום ששם חוד החנית של הטיפול בנושא הזה צריך להיות.

יוסי הראל פיש: אי אפשר לפטור את עצמנו מאחריות.

יוסי הראל פיש: אני בעד זה שנכניס איזה קוריקולום של חינוך לבריאות שכבר בכיתה, כבר למדת על זה בכיתה י"א, אז מה פתאום עכשיו בגיל 24 את נכנסת להריון ואת מתנהגת ככה?

יוסי הראל פיש: אנחנו צריכים להיות מציאותיים.

מוחמד ברכה: אז אתה לא חושב שצריך להכניס את זה לבתי הספר?

יוסי הראל פיש: אני אומר בבתי הספר צריך להכניס את זה בתור מידע כמו שאמרנו, איזושהי נקודת מידע שהילדים ילמדו את זה אבל לא לראות בזה את הפתרון.

יוסי הראל פיש: זה לא הפתרון.

יוסי הראל פיש: זה משהו שאולי מכוון לדרך.

יוסי הראל פיש: הנושא של אלכוהול בכלל זה סיפור אחר לגמרי אבל על זה נדבר בהזדמנויות אחרות.

מוחמד ברכה: תראה לתלמידת תיכון את התמונות שראינו על המחקר של ד"ר סנצקי, איך זה נגע לעובר או לתינוק זה יהיה טבוע בראש שלה.

יוסי הראל פיש: בשנות השמונים אני ישבתי במרכז בקרה באטלנטה ושם עסקנו עם ראשי הפדיאטריה האמריקאית בכל הנושא של פיקוח על ילדים.

יוסי הראל פיש: זה הועבר לכל רופאי הילדים בארצות הברית, שלפי הגיל של הילד, כאשר הילד מגיע לביקור, בין אם זה ביקור בעקבות מחלה או זה ביקור של ילד בריא של תחזוקה, מה הם הנושאים שהרופא צריך לדבר איתם עליהם לילד הזה בגיל הספציפי הזה.

יוסי הראל פיש: אני מתאר לעצמי שיש דבר דומה בארץ.

יוסי הראל פיש: אני לא יודע עד כמה זה מובנה אבל הייתי מצפה למשל שהמפגש הראשון של אישה, כאשר היא מגיעה לעשות בדיקת הריון, לעשות איזשהו מעקב ראשוני ביותר של ההריון, במפגש הראשון הזה חובה שיצלצל הפעמון לאיש המקצוע שפוגש אותה, ושבתוך האוגדן של איש המקצוע יש לו בדיוק מה הוא צריך להנחות אותה ואיך הוא צריך לדבר איתה על הנושא הזה.

יוסי הראל פיש: זה המפגש הכי קריטי.

יוסי הראל פיש: ומאוד הייתי רוצה שמתוך הוועדה הזו אנחנו נצא עם התחלה של תהליך שזה מה שיקרה.

יוסי הראל פיש: כי אני חושב שהמפגש הזה אין יותר חשוב ממנו בנושא שאנחנו מדברים עליו מבחינת לקחת את אותה אישה שנכנסה כרגע להריון.

יוסי הראל פיש: אנחנו לא מדברים כרגע על המעורבות של האלכוהול שלה לפני ההריון.

יוסי הראל פיש: זה נושא אחר לגמרי.

יוסי הראל פיש: אנחנו מדברים, כרגע היא נכנסת להריון.

יוסי הראל פיש: מה היא צריכה לעשות מבחינת הנושא הזה.

מתי ברקוביץ: רק לענות לו.

מתי ברקוביץ: ממש דוגמה, דוגמה אמיתית.

מתי ברקוביץ: לפני שלוש שנים נקראתי לאחת הכיתות בבית הספר בראשון לציון היכן שאנחנו מנחים סדנאות.

מתי ברקוביץ: אמרו לי, תשמע, יש בעיה של שתיית אלכוהול בכיתה.

מתי ברקוביץ: איתרו בעיה.

מתי ברקוביץ: באתי, הנחיתי סדנא.

מתי ברקוביץ: באמצעות מתן מספר דוגמאות מיד איתרנו את אותם שניים שלושה ילדים, ילדים בכיתה י' שהם היו עם הבעיה של השתייה.

מתי ברקוביץ: דווקא בצורה של דוגמאות אמיתיות שנתתי להם.

מתי ברקוביץ: אני לא דיברתי איתם על תסמונת העובר השתיין אבל נתתי דוגמאות אחרות ובאמצעותן איתרנו את הילדים השותים, הם מבינים.

מתי ברקוביץ: דווקא במקומות כאלה איפה שהם חוששים שזה יפגע מבחינת עתיד הם הושפעו.

מתי ברקוביץ: אז לכן אני לא כל כך מסכים איתך.

מתי ברקוביץ: אין ספק שהמפגש הראשון עם רופא הנשים הוא חשוב.

מתי ברקוביץ: ורופא הנשים אמור לשאול האם את מעשנת וכדומה.

מתי ברקוביץ: אני עדיין חושב שזה הרבה פעמים מאוחר מדי.

מתי ברקוביץ: צריך להתחיל את זה לפני כן.

מתי ברקוביץ: תודה.

יונה אמיתי: הוזכר בדיון על ידי דוברים קודמים שיש כאן שני נושאים.

יונה אמיתי: אחד זה תסמונת האלכוהול העוברי.

יונה אמיתי: ואני חושב שלקרוא לזה תסמונת העובר השתיין זה יותר נכון.

יונה אמיתי: בין כל הנושאים של שתיית אלכוהול, נעשה גם ניסיון על ידי מספר אנשים להגדיר מי קהל היעד לתסמונת העובר השתיין.

יונה אמיתי: והיו כל מיני דעות בנושא הזה וניסיון להגדיר אם זה בנות בגיל כזה או בגיל אחר.

יונה אמיתי: אם זה לפני ההריון הראשון או אחרי ההריון הראשון, אחרי שמגלים את הילד, מה עושים בנדון.

יונה אמיתי: אני חושב שזה דווקא חושף את העניין.

יונה אמיתי: שקהל היעד זה כל הציבור.

יונה אמיתי: יותר מזה, אני רוצה לומר שדרך המחקר של ד"ר סנצקי והדיון הכל כך יפה שיש פה, אני מקווה שהוא גם יצא מתחומי הוועדה הזאת של הכנסת, יש פה חלון הזדמנות להכניס את הרעיון של תסמונת העובר השתיין כמקדם שיווק ענייני לכל הנושא של מלחמה בנגע האלכוהול, וקהל היעד זה כל הציבור.

יונה אמיתי: עכשיו, אני רוצה לומר איפה רופא הילדים בעניין הזה.

יונה אמיתי: רופא הילדים מצד אחד הוא נקודת קצה בדיון, משום שהוא כבר רואה את הילד, מאבחן או לא מאבחן אחרי שזה קרה.

יונה אמיתי: רופא הילדים הוא גם נקודת הקצה בתחילת השרשרת כי אנחנו גם רואים את הילדים בגיל העשרה.

יונה אמיתי: זאת אומרת יש לנו כרופאי ילדים יכולת פוטנציאלית להיות נושאי דגל של הנושא הזה ולהעביר אותו לציבור כולו.

יונה אמיתי: אני מדבר עכשיו כיושב ראש חיב"ה- חברה ישראלית לרפואת ילדים בקהילה.

יונה אמיתי: יש לנו 900 רופאים בחברה.

יונה אמיתי: חלקם יותר פעילים, חלקם פחות פעילים.

יונה אמיתי: יש לנו אתר אינטרנט שהוא משותף לנו ולאיגוד רופאי הילדים.

יונה אמיתי: רק אתמול בדקתי.

יונה אמיתי: היו בו בשנה האחרונה 50 אלף כניסות.

יונה אמיתי: אמנם זה לא הרבה אבל זה משמעותי.

יונה אמיתי: 50 אלף כניסות בשנה שכמה מהם של אנשי מקצוע שכל אחד מהם יש לו מגע עם עשרות ומאות מטופלים.

יונה אמיתי: זאת אומרת זו ויטרינה כזאת שיכולה להשפיע.

יונה אמיתי: כבר קראתי את ד"ר סנצקי לדיון הקודם, הזמנתי אותך לשים את המצגת היפה שלך באתר של חיב"ה.

יונה אמיתי: ואז יראו אותו הרבה מאוד אנשים.

יונה אמיתי: אני חושב שזה חשוב מאוד.

יונה אמיתי: אנחנו צריכים להגיע למצב שאלכוהול ייכנס בעוד שנתיים שלוש לאותה משבצת איפה שנמצאת הסיגריה היום.

יונה אמיתי: לפני 30 שנה, 20 שנה, העישון בכלל והעישון במקומות ציבוריים כולל במטוסים היה סטנדרט עולמי.

יונה אמיתי: היום יש דה לגיטימציה  של העישון לפחות במקומות ציבוריים ואתם יודעים מה, גם לא במקומות ציבוריים.

יונה אמיתי: מי שמעשן, אתם רואים את המעשנים, הם מתבודדים, זה נראה כמו אנשים...

יונה אמיתי: בואו נגיד זה לא עושה טוב.

יונה אמיתי: הבעיה היא שבגלל שאלכוהול וסיגריות היו חלק משגרת החיים של החברה המערבית זה נתפס כלגיטימי.

יונה אמיתי: עם העישון זה לקח זמן, עם אלכוהול זה ייקח זמן, אבל זה צריך להגיע לשם.

יונה אמיתי: ועכשיו אם ללכת על עצות קונקרטיות חוץ מאשר להציע שאתה תעלה את המצגת לאתר וכן הלאה אני רוצה להשתמש במה שפרופסור ברקוביץ אמר כרגע.

יונה אמיתי: כמה פניות למרכזים למידע תרופתי בהריון יש להערכתך בישראל בשנה?

מתי ברקוביץ: לא הרבה.

מתי ברקוביץ: מעט.

מתי ברקוביץ: מאות.

מתי ברקוביץ: לא אלפים.

יונה אמיתי: חשבתי שכל אישה הרה שמתקשרת לשאול מה קרה אם לקחתי 3 אקמולים...

מתי ברקוביץ: אתה מדבר על מידע בהריון.

מתי ברקוביץ: סליחה.

מתי ברקוביץ: עשרות אלפים פונים.

מתי ברקוביץ: אני אגיד מספרים, ירושלים 25 אלף, אסף הרופא 14 אלף, ביילינסון גם כן 14 אלף.

מתי ברקוביץ: מידע בהריון.

מתי ברקוביץ: הרוב הגדול זה ייעוץ תרופתי בהריון.

מתי ברקוביץ: חלק זה מחלות.

מתי ברקוביץ: עשרות אלפים.

יונה אמיתי: אם כך עכשיו יש לי הצעה קונקרטית שאפשר ליישם אותה מהיום להיום.

יונה אמיתי: וזה בפתיח של הטלפון של כל אחד מהמרכזים בזמן ההמתנה, באותן עשר שניות של ההמתנה שיהיה פשוט תקליט לכולן, גם לאישה שמתקשרת ואומרת בלעתי שניים וחצי כדורי אקמול שזה כלום, אתה מתעסק איתה 5 דקות בשיחת הטלפון, אבל כל אחת שמתקשרת בכל עניין שהוא בהריון או לפני הריון ישמעו את הפתיח שלכם מסר של 15 שניות לא יותר, מרכז המידע הרפואי לנשים בהריון, לידיעתך עישון ואלכוהול מסכנים את העובר, וכן הלאה.

יונה אמיתי: זאת אומרת גם האישה שתתקשר על דבר שהוא לכאורה כלום כבר תשמע את זה בפתיח.

יונה אמיתי: כך תגיעו לעשרות אלפי נשים בלא זמן.

יונה אמיתי: והדבר הבא שירותי בריאות לתלמידים ותלמידות.

יונה אמיתי: אני לא מקבל את מה שאמרת.

יונה אמיתי: אולי אתה אומר את זה מתוך צילום מצב של נקודת הזמן שבה אנחנו נמצאים היום בכנסת במדינת ישראל.

יונה אמיתי: ואני השתתפתי בעשרות דיונים של ועדות הכנסת השונות בנושא שירותי בריאות לתלמיד שקרסו פעם אחרי פעם בשנים האחרונות והגיעו לנקודת שפל ולכן אני לא מתפלא שאתה אומר את מה שאתה אומר.

יוסי הראל פיש: אני לא מבין למה אתה לא מסכים למה שאמרתי.

יונה אמיתי: לא. אתה אומר שתלמידי בית ספר, לתת להם הרצאות על הנושא זה לא הדבר הכי אפקטיבי.

יוסי הראל פיש: זה לא מה שאמרתי.

יוסי הראל פיש: בוא נהיה מדויקים.

יוסי הראל פיש: אני אומר שלדבר עם בני נוער על סיכון בריאותי עתידי של עוד 10 שנים, עוד 5 שנים, זה דבר שלא מדבר אליהם.

יוסי הראל פיש: מה שמדבר אליהם זה הדברים העכשוויים.

יוסי הראל פיש: שנית, אני אומר שהתופעה של התסמונת של ההתנהגות שאנחנו מנסים לצמצם אותה היא לא התנהגות עכשווית, היא התנהגות עתידית שאתה זורע כרגע זרע של מידע אצל ילדים.

יוסי הראל פיש: וזה חשוב לעשות.

יוסי הראל פיש: רק אני לא חושב שזה המנוף העיקרי.

יונה אמיתי: זה אני מקבל.

יונה אמיתי: מצד שני אם נגיע למצב, בואו נחשוב באופן יצירתי ויוזם ולא ריאקטיבי, שצריך להפוך את כל השולחנות בכנסת בכל הוועדות הכנסת, כל מי שיכול להשפיע, להחזיר את שירותי הבריאות לתלמיד להיקף ולתפקוד ולרמה שהיתה צריכה להיות באופן כזה שפעולות חינוך לבריאות יתבססו לכל רוחב החזית, בכל הכיתות.

יונה אמיתי: זה כמו שאמר אדוני יושב הראש.

יונה אמיתי: וגם תמונות כאלה במצגת הזאת שאולי יראו אותן עשרות אלפי תלמידות בשנה אז יהיו כמה אלפים לפחות שייתפס להן הדבר הזה בראש.

יונה אמיתי: לכן צריך לראות את המערכה בחזית אחת רחבה ולא ללכת רק דרך חור צר.

יונה אמיתי: אלא לקחת את זה בתור משהו בויטרינה כנושא דגל למאבק רחב יותר על אלכוהול ועל הרגלים ועל בריאות של בני הנוער.

יונה אמיתי: ודבר אחרון, נדרש סקר מעקב.

יונה אמיתי: אם נעשה אכן את הפעולות שחלקן הוזכרו פה וחלקן אולי יוזכרו מחר, וזה יהיה סקר כל כך יפה שנעשה על ידי הרשות למלחמה בסמים ובאלכוהול במתכונת דומה ייעשה בעוד שנה ואז ישאלו את האנשים, מי שמע?

יונה אמיתי: ממי שמעתם?

יונה אמיתי: וכמה שמעו?

יונה אמיתי: שנה, שנתיים, כי צריך זמן.

יונה אמיתי: זו תהיה דרך למדוד, לאתר את ההתקדמות.

יונה אמיתי: כי רק לזרוע זרעים, לשגר כמה רעיונות ולהוציא לדרך כמה פרויקטים בלי לשים תחנת קצה לאיסוף המידע לבדיקת האיתור אז לא עשינו כלום.

יונה אמיתי: צריך מעקב מסודר.

יונה אמיתי: המחקר השוטף צריך ללוות את תהליכי קבלת ההחלטות במערכת הבריאות וכל הנושא של מדיניות בריאות שהכנסת יש לה, על וועדותיה השונות תפקיד חשוב.

נטע וייס: קוראים לי נטע.

נטע וייס: אני סטודנטית לרפואה בשנה שישית ואני עשיתי את המחקר יחד עם ד"ר סנצקי.

נטע וייס: זה חלק מהחובות שלי בשביל תואר MD.

נטע וייס: יש לי שני דברים שחשוב לי להגיד.

נטע וייס: אחד , כשדיברנו על נשים, יותר דיברתם על נשים בסיכון, נערות צעירות שנכנסות להריון לא מתוכנן.

נטע וייס: חשוב לי לספר שגם בקרב חברותיי המשכילות והאינטליגנטיות גיליתי שהן פשוט לא יודעות.

נטע וייס: היתה לי שיחה עם חברה מאוד טובה שזה ההריון השני שלה.

נטע וייס: בחורה שיש לה תואר שני.

נטע וייס: והיא סיפרה לי שכן, היא שותה פעם בשבוע כוס יין, זה נורא בריא.

נטע וייס: ולא, היא לא שמעה שזה עלול להזיק לעובר.

נטע וייס: שאלתי אותה, הרופא שלך שעוקב אחר ההריון שלך לא דיבר איתך על הכול?

נטע וייס: היא אמרה לי, לא.

נטע וייס: הוא כנראה הבין שאני מספיק אינטליגנטית ויודעת ולא צריך לדבר על זה.

נטע וייס: אז באמת אין קהל שהוא לא קהל יעד, חשוב לי להדגיש את זה.

נטע וייס: דבר שני.

נטע וייס: קראתי את הפרוטוקול של הישיבה הקודמת של הוועדה הזאת בנושא וחשבתי על כמה רעיונות מאוד פשוטים ומאוד זולים איך באמת להפיץ את הנושא הזה.

נטע וייס: אני אספר איזו אנקדוטה קטנה.

נטע וייס: לפני כמה חודשים היה חודש בריאות האישה.

נטע וייס: ב- facebook דובר באותו שבוע של מודעות האישה לשאול, איפה את הכי אוהבת לשים את התיק שלך כשאת נכנסת הביתה?

נטע וייס: התשובות היו כך, אני אוהבת את זה על הרצפה, אני אוהבת את זה על הכורסה בסלון.

נטע וייס: זה כלי מאוד פשוט face book.

נטע וייס: אפשר להשתמש בזה אפילו בצורה הומוריסטית.

אתי גלוון: זה מזכיר לי את הפרסום על החיסון לפפילומה.

אתי גלוון: זה עבר בכל מקום.

אתי גלוון: לכל אישה, לכל ילדה ב-face book.

אתי גלוון: זה עבר וחלחל לכולן.

אתי גלוון: אני מסכימה איתם שגניקולוגים ורופאים לא שואלים את השאלות הכי בסיסיות.

יהודה סנצקי: אני לא אוסיף הרבה.

יהודה סנצקי: אמרו כאן הרבה מאוד דברים.

יהודה סנצקי: הישיבה הזאת מראה את ההתקדמות שהיתה מאז הישיבה הקודמת.

יהודה סנצקי: הועלו פה דברים פרקטיים.

יהודה סנצקי: אנחנו מקיימים בבית חולים שניידר ב-30 למרץ כנס ארצי בנושא של תסמונת העובר השתיין.

יהודה סנצקי: אנשים מאוד מובילים בנושא הזה, שני אנשים מקנדה ששם יש את המרכז הגדול, שניהם ישראלים לשעבר, גידי קורן ואירנה נולמן.

יהודה סנצקי: ותהיה לנו גם הרצאה פרופ' אברהם שטיינברג שהוא איש מוכר מהאתיקה הרפואית.

יהודה סנצקי: הוא מנהל מחלקה נוירולוגית בשערי צדק על החובות המוסריות של האם כלפי העובר המתפתח.

יהודה סנצקי: ונטע וייס תציג את התוצאות שלנו.

יהודה סנצקי: ד"ר טטנבויים מהדסה ידבר על התסמונת אצל ילדים שמועמדים לאימוץ.

יהודה סנצקי: אני מקווה שמישהו מהרשות למלחמה בסמים ובאלכוהול ירצה שם על הרגלי שתייה של אלכוהול בישראל.

יהודה סנצקי: אנחנו נקיף את הנושא.

יהודה סנצקי: אני רוצה לשתף אתכם בעניין.

יהודה סנצקי: אני חושב שזה איזושהי תרומה גם לאנשי מקצוע.

יהודה סנצקי: מוזמנים לשם הרבה מאוד סקטורים שעוסקים בעניין.

יהודה סנצקי: זה חלק מהמודעות הכללית.

יהודה סנצקי: זה יהיה בחסות של רופאי הילדים, בחסות של חיב"ה, כל ארגוני רופאי הילדים יתנו חסות.

יהודה סנצקי: של אחיות בריאות הציבור.

יהודה סנצקי: זה מה שיש לי להוסיף לדיון של היום.

מוחמד ברכה: טוב, רבותיי.

מוחמד ברכה: עלו כאן רעיונות טובים שאני מקווה שד"ר פאולה רושקה שמעה אותם.

מוחמד ברכה: האמת שגם לי עלה רעיון כלשהו.

מוחמד ברכה: יש במדינת ישראל את מוסד הנישואים.

מוחמד ברכה: רוב הלידות הן של נשים נשואות.

מוחמד ברכה: חשבתי שאולי כאשר הולכים להירשם לנישואים אצל הרב או אצל השייך שבאותה הזדמנות יקבלו חוזר שייקחו אותו הביתה.

מוחמד ברכה: זה לא עולה כסף.

מוחמד ברכה: לפחות שזה ייתן הדרכה.

מוחמד ברכה: כמה דפים של מידע או אפילו חוברת קטנה לחינוך לחיי המשפחה.

מוחמד ברכה: בכלל זה אפשר לכתוב על עניין סכנות חיי המין ועניין העובר וכל מיני דברים כאלה.

מוחמד ברכה: זה לא צריך לעלות הרבה.

יונה אמיתי: עשינו משהו דומה בנושא הדרכת כלה.

יונה אמיתי: זה תפס בציבור עשרות אלפים.

מוחמד ברכה: טוב.

מוחמד ברכה: שמענו רעיונות ושמענו את משרד הבריאות בנושא.

מוחמד ברכה: בהמשך לדבריו של פרופ' אמיתי יש צורך במעקב בעוד שנה אחרי הפצת המידע וגם יהיה מעקב של הישיבה הזאת איך אנחנו מתקדמים.

מוחמד ברכה: אנחנו רוצים לראות דברים בפועל.

פאולה רושקה: אנחנו כתבנו פה תוכנית לשנת 2011.

מוחמד ברכה: השאלה היא כמה זמן ייקח לכם להתארגן כדי לצאת לשטח?

מוחמד ברכה: כי גם בעניין של הרשויות המקומיות, למה שהתייחס ד"ר ברקוביץ, בעניין ההרצאות לתלמידים, אני חושב שאתם צריכים לפנות לשלטון המקומי.

מוחמד ברכה: מערכת החינוך גם כן צריכה לפנות כבר עכשיו.

פאולה רושקה: קודם כל אני חושבת שדרך המתאמים של הרשות למלחמה בסמים ובאלכוהול אפשר לעשות דברים ביחד, לעודד כל מיני פעילויות בתוך הרשויות, ביחד איתנו.

פאולה רושקה: זה לא ייקח הרבה זמן לפי דעתי אם אנחנו שמים על זה דגש.

מוחמד ברכה: איפה שיש רשויות חזקות יש מתאמים, איפה שיש רשויות חלשות אין מתאמים.

מוחמד ברכה: החלש נעשה חלש יותר.

מוחמד ברכה: המעגל הזה.

מוחמד ברכה: אבל אני מדבר על החלק שלכם כמשרד.

מוחמד ברכה: מתי אתם יכולים לצאת עם ערכה מגובשת להעלות את המודעות בכל מה שקשור לאלכוהול העוברי?

פאולה רושקה: אנחנו צריכים לתאם ישיבה עם המומחים בקרוב.

מוחמד ברכה: אני מציע שגם המלומדים שיושבים פה יעירו את ההערות שלהם ולהחזיר לי תשובה.

מוחמד ברכה: כמה זמן זה ייקח?

פאולה רושקה: משהו כמו חודש או חודשיים.

מתי ברקוביץ: אני מתחייב בשם החברים מתי שאת מתקשרת תקבלי תשובות.

מוחמד ברכה: תוך חודשיים אתם מגבשים תוכנית פעולה, מעבירים לוועדה, מעבירים לאנשי המקצוע ואני ממליץ שזה ייכתב בפרוטוקול.

מוחמד ברכה: היושב ראש הבא יכנס ישיבה לשמוע את ההערות של כולם.

יוסי הראל פיש: אני רוצה להציע שכל פעילות שאנחנו נחליט עליה שמראש אנחנו מדגלים מדד מיד להשגה, מדד מדיד להשגה ובונים כבר את תוכנית ההערכה, איך אנחנו מעריכים את זה.

יוסי הראל פיש: זה לא תמיד יהיה סקר.

מוחמד ברכה: בעניין משרד החינוך אני מוכרח להגיד שלא שבעתי נחת מהצד הזה.

מוחמד ברכה: גם אם תלמידים לא חושבים על זה בטווח המיידי צריך לזרוע בהם את הזרעים של המידע.

מוחמד ברכה: היות ויש כל מיני הדרכות אפשר להכניס את זה תוך מתן דוגמאות מעשיות ולא הטפה משעממת.

קרן רוט איטח: זה נכנס וזה ייכנס.

קרן רוט איטח: אני רק אומרת שצריך לקחת בחשבון מה המשמעות של המידע הזה.

מוחמד ברכה: באמת, אני לא אישה ואני לא בחורה ואני לא שאלתי את הבת שלי.

מוחמד ברכה: אבל מי שרואה את התמונות של העוברים איך הם נראים באותו מחקר של ד"ר סנצקי זה ילווה אותו למשך זמן רב.

יוסי הראל פיש: צריך רק לוודא שלא יקרה מה שקרה בתחילת הדרך עם עישון.

יוסי הראל פיש: שלא יתפסו את זה כאילו מסוכן לשתות אלכוהול בהריון.

יוסי הראל פיש: אני לא בהריון אז אני יכול לשתות אלכוהול.

יוסי הראל פיש: .

יהודה סנצקי: טוב אנחנו לא יוצאים למערכה כוללת נגד שתיית אלכוהול.

יוסי הראל פיש: אנחנו כן, אתם לא.

יהודה סנצקי: לא. אני רוצה לשאול שאלה.

יהודה סנצקי: אם אנחנו נכריז על אלכוהול כאויב הרי אנחנו נסתבך כל מיני גורמים.

מוחמד ברכה: הראשון שיתנגד לזה זה סגן שר הבריאות.

יוסי הראל  פיש: בואו לא ניכנס לנושא הזה כי זו שיחה נפרדת ומאוד מורכבת ואי אפשר להגיד שאלכוהול מזיק לבריאות.

יוסי הראל  פיש: המשפט הזה לא נכון.

יוסי הראל  פיש: אבל כן אפשר לדבר על מסוכנות של אלכוהול בגיל מסוים.

מוחמד ברכה: הישיבה הזאת מתמקדת בנקודה מסוימת.

מוחמד ברכה: אנחנו בכיוון הנכון מאז הישיבה הקודמת.

מוחמד ברכה: בישיבה הבאה אני מקווה שיהיו לנו תוצאות מסוימות.

מוחמד ברכה: הדברים אמורים לא רק לגבי משרד הבריאות ומשרד החינוך אלא גם לגבי משרד הרווחה.

מוחמד ברכה: יש צורך בשיתוף פעולה בין המשרדים.

מוחמד ברכה: אני מודה לכם על הזמן היקר שהקדשתם לנושא.

מוחמד ברכה: ניפגש בעתיד.

מוחמד ברכה: תודה רבה.